Godātie kolēģi, sāksim šā gada 17. jūnija trešo attālināto ārkārtas sēdi. Darba kārtībā ir Prezidija ziņojumi par iesniegtajiem likumprojektiem. Saeimas Prezidijs ierosina Ministru kabineta iesniegto likumprojektu “Grozījumi Covid-19 infekcijas izplatības seku pārvarēšanas likumā” nodot Budžeta un finanšu (nodokļu) komisijai, nosakot, ka tā ir atbildīgā komisija. Vai deputātiem ir iebildumi pret likumprojekta nodošanu komisijai? Deputātiem iebildumu nav. Likumprojekts komisijai ir nodots. Darba kārtībā – likumprojektu izskatīšana. Likumprojekts “Grozījumi Personu apliecinošu dokumentu likumā”, otrais lasījums. Likumprojekts atzīts par steidzamu. Valsts pārvaldes un pašvaldības komisijas vārdā - deputāts Juris Pūce.
Cienījamie kolēģi! Valsts pārvaldes un pašvaldības komisija šodien sēdē izskatīja uz otro lasījumu un sagatavoja otrajam lasījumam likumprojektu “Grozījumi Personu apliecinošu dokumentu likumā” (Nr. 1097/Lp13). Esam saņēmuši četrus priekšlikumus likumprojektam. Pirmie trīs priekšlikumi faktiski ir saistīti attiecīgi ar likuma 2. pantu, kas ierosina papildināt attiecīgo oriģināllikuma 5. pantu ar jaunu 2.1 daļu. Mums bija diezgan garas diskusijas tieši par šiem trim priekšlikumiem. Faktiski... diskutējot kopā, komisijas sēdē... tātad līdz šim likumprojektā iestrādātā, Ministru kabineta pirmajā lasījumā paredzētā redakcija faktiski paredzēja tādu pašu formulējumu, kāds līdz šodienai bija Fizisko personu reģistra likumā. Šodien Saeima ir otrajā lasījumā jau pieņēmusi steidzamības kārtā grozījumus tieši šajā daļā, precizējot formulējumus atsevišķiem punktiem, kas šeit ir. Un arī jau vakar, skatot uz pirmo lasījumu Valsts pārvaldes un pašvaldības komisijā, Juridiskais birojs aicināja faktiski šo pantu pārformulēt kā atsauces normu, tādā veidā neradot nepieciešamību katras izmaiņas izgrozīt divos likumos, bet tikai vienā... tātad atbildīgais jeb pamatlikums būtu Fizisko personu reģistra likums. Vienlaikus deputāts Jānis Dombrava iesniedza gan 1., gan 2. priekšlikumu, kas faktiski maina šī oriģinālā likuma pirmā lasījuma redakciju. Un Jāņa Dombravas 1. priekšlikums aicināja izslēgt no to personu loka, kuras var saņemt ārzemnieka personas apliecību, personas, kam ar Latvijas Republiku ir tiesiska saikne, kas izveidojusies uz savstarpēju tiesību un pienākumu pabalstu jomā pamata. Šis priekšlikums komisijā netika atbalstīts.
Deputāti neiebilst.
2. - deputāta Jāņa Dombravas priekšlikums. Piedāvā izslēgt no šī paša oriģināllikuma piedāvājuma 2.1 daļas 2. punktu, kas nozīmētu to, ka ārzemnieka personas apliecību nevar saņemt ārzemnieki, kuri vēlētos to saņemt, respektīvi, tā ir tiesība, lai veicinātu ekonomikas, zinātnes, izglītības vai kultūras sakaru attīstību. Šis priekšlikums komisijā netika atbalstīts.
Deputāti neiebilst.
3. - Juridiskā biroja priekšlikums. Paredz, kā jau es iepriekš minēju, pārformulēt 2.1 daļu kā atsauci uz Fizisko personu reģistra likuma 4. panta pirmās daļas 2. punkta apakšpunktiem, kur ir faktiski minētas tās pašas personu grupas, kas ir redzamas pirmā lasījuma redakcijā, tikai jau atjauninātajā redakcijā - tādā, kāda šodien tika pieņemta Saeimā. Komisijā šis priekšlikums tika atbalstīts.
Deputāti atbalsta.
4. - Juridiskā biroja priekšlikums. Precizē šī paša panta trešās daļas formulējumu par tām personas apliecībām, kas būtu izmantojamas vai, precīzāk, nebūtu izmantojamas kā ceļošanas dokumenti, iekļaujot jau iepriekš minēto ārzemnieka personas apliecību to dokumentu sarakstā, kuri nav izmantojami kā ceļošanas dokuments. Šis priekšlikums komisijā tika atbalstīts.
Deputāti atbalsta.
Līdz ar to visi saņemtie priekšlikumi ir izskatīti. Paldies par to. Lūdzu atbalstīt likumu otrajā, galīgajā, lasījumā.
Lūdzu zvanu! Balsosim par likumprojektu “Grozījumi Personu apliecinošu dokumentu likumā” otrajā lasījumā! Lūdzu, balsosim! Par - 65, pret - 3, atturas - nav. Likums pieņemts. Un darba kārtībā - likumprojekts “Grozījums Patvēruma likumā”, otrais lasījums. Likumprojekts atzīts par steidzamu. Aizsardzības, iekšlietu un korupcijas novēršanas komisijas vārdā - deputāts Mārtiņš Šteins.
Labdien, cienījamā Saeimas priekšsēdētājas kundze! Tātad izskatām otrajā, galīgajā, lasījumā likumprojektu “Grozījums Patvēruma likumā”. Aizsardzības, iekšlietu un korupcijas novēršanas komisija ir saņēmusi vienu priekšlikumu no Saeimas deputāta Dombravas - izslēgt likumprojekta 8. panta ceturto daļu, mainot turpmāko pantu numerāciju. Komisijā diskutējām par priekšlikumu, un komisijas vairākums to neatbalstīja. Lūdzu Saeimu neatbalstīt.
Deputāti neiebilst.
Lūdzu Saeimu atbalstīt otrajā, galīgajā, lasījumā likumprojektu “Grozījums Patvēruma likumā”. Paldies.
Lūdzu zvanu! Balsosim par likumprojektu “Grozījums Patvēruma likumā” otrajā, galīgajā, lasījumā! Lūdzu, balsosim! Par - 70, pret - 1, atturas - nav. Likums pieņemts. Godātie kolēģi, sēdes darba kārtība ir izskatīta. Aicinu, kā arī Valsts prezidents mūs aicināja, atpūsties. Līksmosim, bet arī būsim piesardzīgi, izturēsimies atbildīgi pret savu un mūsu līdzcilvēku veselību. Un esam arī gatavi atgriezties uz Saeimas sēdēm - tikko šāda nepieciešamība radīsies, jūs saņemsiet informāciju un tiksiet informēti gan īsziņu veidā mobilajos telefonos, gan arī e-pastā. Tātad informācija par nākamajām sēdēm tiks nosūtīta. Vēl deputātu reģistrācija. Reģistrācija noslēgusies. Un šā gada 17. jūnija trešo attālināto ārkārtas sēdi slēdzu. Paldies visiem par darbu šajā sesijā!